上王通守傳易數
作者：劉學箕
朝代：宋

paragraphs: 大哉皇羲古神聖，八卦始畫天地闢。
乾效於天坤法地，六子運用眇難測。
天理人文一宣朗，萬化昭然從此出。
發明洊更三聖手，動靜機緘皎如日。
自從戰國周綱頹，是道亦幾乎暫息。
漢儒衆說徒專門，後世可聞無幾及。
傳流吾宋盛文物，學老儒宗相繼述。
濂溪伊洛紹韋編，數至邵公精算策。
祗今南渡九十年，統會宗元孰探賾。
恭惟先生藴其祕，口不宣言藏以臆。
愚雖不敏敢敬請，願執門牆灑掃役。
先生學識際天人，先生手提六經筆。
俯察仰觀關鍵透，虛激寸心參太極。
不鄙愚昧謂之進，啟迪狂迷窺奧閾。
他年衣鉢得親傳，誓言力造神明德。